Maele o rotloetsa  banni go kwadisa  ditsha
Tona wa Ditsha le Matlo, Rre Prince Maele, o gwethile banni ba Maun go dirisa sebaka sa kwadiso ya ditsha mahala e e tlaa welang ngwaga ono o fela. Tona Maele a re go kwadisa ditsha go neela setsha sengwe le sengwe letshwao le le faphegileng. Rre Maele o buile se mo phuthegong ya kgotla kwa Maun bosheng, a tlhalosa fa ba ba tlaa kwadisang ditsha ngwaga oo tlang wa 2017 ba tlaa lefisiwa P10 000. A re lephata la kabo ditsha le tshwentswe ke tshenyetso setshaba mabapi le ditlankana tsa ditsha ka jalo a re ba mo lenaneong la go tokafatsa ditlankana tsa ditsha gore di nne thata go ka itirelwa ke dirukutlhi. Rre Maele a re Batswana ba thantse lo le tsebeng ka go supafala fa lefatshe le le nonneng le le mo diatleng tsa batswakwa. A re Batswana ke gone ba itharabologelwang nako e setse e ile, ba lemoga botlhokwa jwa go nna le ditsha mo mafelong a go nna jalo. Le fa go ntse jalo, Rre Maele o ne a gakolola Batawana le Batswana ka kakaretso go somarela lefatshe, ba emise go rekisa bonnye jo ba bo abetsweng ke ba kabo ditsha. Mopalamente wa Maun Bophirima, Rre Tawana Moremi, a re Batawana ba tswa kgakala ba lwela gore mafelo a bone a a mo makgobokgobong a boele mo diatleng tsa bone mme lephata la kabo ditsha le sa ba tsee tsia. Rre Moremi one a tlhalosa fa konokono ya lekgotla la kabo ditsha e le go thusa ka tshomarelo ya lefatshe mo boemong jwa setshaba.